|  |  |  |
| --- | --- | --- |
| **Elem tartalma: Liturgiamagyarázat – röviden; szemléltető anyag a Szentmise részeihez** | | Kategória: egyéb |
| Szerző(k): Dr. Farkas László  Jelöld be a szerkesztő(k) opciót! (lenyíló lista) | | Esemény: Tábor |
| Kapcsolódó téma: Szentmise | Kapcsolódó előadás: | |
| Régió: Összrégió | Település: | Időpont: 2014.07. |

Kapcsolódó anyagok:

**Törzsanyag:**

**Liturgiamagyarázat röviden**

**szemléltető anyag a Szentmise részeihez**

A miserészekhez tartozó magyarázatokat egyenként ki kell nyomtatni egy-egy A4-es lapra, és kihelyezhezhetjük azokat például az étkező sátorban vagy a templom belső terében.

**SZENTELT VÍZ**

„Oldd le a lábadról a sarudat, mert a hely, ahol állsz, szent föld!” (Kiv 3,5)

Ugyan a cipődet ne vedd le, de mivel Isten jelenléte előtt nem állhat meg bűnösen senki, ezért a szent víz segítségével kifejezheted megtisztulási szándékodat. Térdhajtással pedig hódolhatsz Isten nagysága előtt.

Feladat: Térdelj le rendesen! Ne csak pukedlizz! ;)

**DOMINUS VOBISCUM! – AZ ÚR VELETEK VAN!**

Isten előbb szeretett minket. Ő kezdeményezi a találkozást.

Elénk jön a templomajtóba.

Feladat: „Melegíts be!” Ne csak beess a szentmisére! ;)

*„Jó, hogy itt vagy!*

*Jó, hogy létezel!*

*Örömöm lelem benned!”*

**KYRIE ELEISON! – URAM IRGALMAZZ! (1. BOCSÁNAT… )**

Jelentése:

1. KÉRÉS: „Könyörülj rajtunk!”
2. FELISMERÉS: „Ő a Megváltó, Aki meg tud gyógyítani!”
3. Isten helyt ad nekünk a házában, a szívében. Helyünk van nála úgy, ahogy vagyunk. Az Ő szeretete a nap, amely mindenkire ragyog kivétel és feltétel nélkül. Abban is megmutatkozik, hogy engedi elmondani bűneinket.

Feladat: Kérj bocsánatot! ;)

*„Hurrá, üdv Néked!”*

**GLORIA! – DICSŐSÉG! (2. DICSÉRET… )**

Feloldozva terheinktől (bűnök, gondok) Istenre figyelünk. Aki irgalmat nyert, az ujjong. A dicsőítés hatalmas, de kemény munka.

Feladat: Dicsőítsd Őt mindenért! Jóért és rosszért egyaránt! ;)

„Semmit sem értek abból, ami életemben történik, de hiszek szeretetedben és bízom jóságodban!”

**COLLECTA – KÖNYÖRGÉS (3. KÉREK SZÉPEN… )**

Isten elé hozzuk személyes ügyeinket. A kitárt karokkal (mint Jézus a kereszten) a pap összegyűjti a közösség imáit.

Feladat: Ne felejtsd el, hogy mindennapi imáid a szentmisén összegyűjtődnek! Légy hűséges a mindennapi imában!

„Tudom, mire van szükséged, de szeretném tőled is hallani. Kérj bizalommal!”

**OLVASMÁNY (ISTEN SZÓL)**

Az emmauszi tanítványok sem ismerték volna fel Jézust a kenyértörésben, ha előtte nem beszéltek volna hozzájuk.

„A jelek csak akkor beszélnek, ha az értelem megvilágosul és a szív lángol!” (Szent II. János Pál)

2 fülünk van és egy szánk! Használjuk is ilyen arányban!

Feladat: Hallgass nyitott szívvel! ;)

**ZSOLTÁR (MI VÁLASZOLUNK)**

A zsoltár és az azt követő szentlecke előkészíti Jézus evangéliumi megjelenését.

Maga Jézus is e szavakkal imádkozott az Atyához. A zsoltár szavai Jézusban teljesedtek be, életével megvalósította a megírt misztériumot (titkot). Krisztus a kántor hangjával énekel, mi megismételjük, így vele együtt énekeljük az Atyának. Jézus segít.

Feladat: Énekelj együtt Jézussal, kapcsolódj be Jézus énekébe! ;)

*Tudod-e?* Az utolsó vacsorán Jézus a 113-118. zsoltárt énekelte.

**SZENTLECKE (ISTEN ÚJRA SZÓL)**

A szentlecke a zsoltárokkal együtt előkészíti Jézus evangéliumi megjelenését.

A keresztény közösségek, amikor vasárnaponként összegyűltek, az Ószövetség mellett elkezdték olvasni az apostoloktól kapott leveleket is.

Feladat: Figyelj, sok hasznos tanácsot hallhatsz az apostolokon keresztül Istentől. ;)

**ALLELUJA (UJJONGJUNK) – DICSŐSÉG ISTENNEK**

A feltámadt Jézus az evangélium hirdetésében még intenzívebben jelen van. Ennek annyira örülünk, hogy felállunk és énekelünk: ALLELUJA!

Feladat: Hatalmas erő van ebben a kiáltásban: ALLELUJA! Imádkozd bátran nap közben is akár! ;)

**EVANGÉLIUM (JÉZUS TANÍT)**

Állva hallgatjuk. Csak felszentelt szolga olvashatja. A szentbeszédet is csak ilyen személy mondhatja, mert Krisztus szól általa és az Egyház hitét hirdeti. Jézus maga jön és mondja nekünk MA ezeket a szavakat. Ezt a Lélek biztosítja. Isten szól hozzánk, legyünk készek befogadni mondandóját, ezért 3 apró keresztet rajzolunk

Homlok: Áthassa gondolatainkat Értsd!

Ajak: Hirdessük tanítását. Hirdesd!

Szív: Szeretettel őrizzük. Fogadd be!

Végén: „Laus tibi Christe!” „Áldunk Téged, Krisztus!”

*Tudod-e?* Régen ekkor következett a missa, vagyis a katekumenek és a vezetők elbocsátása. A szentmise további részén csak a beavatottak vehettek részt.

**CREDO – HITVALLÁS (COR-DARE=ODAADOM A SZÍVEM)**

HITVALLÁS=Szentírás 1 oldalba tömörítve

Régen és bizonyos helyeken ma is a hit megvallásáért az életükkel fizetnek az emberek. Ennek ellenére mégis bátran, hittel megteszik, mi pedig sokszor oda sem figyelünk, mit mondunk, csak „mormoljuk a szöveget”. :(

Ezzel szemben helyesen? IGENT mondunk, teljes szívünkkel, egész valónkkal belemegyünk mindabba, amit hittel megvallottunk.

Feladat: Valld meg a hited, ne csak a megszokott szövegeket lökd!

**ORATIO FIDELIUM – EGYETEMES KÖNYÖRGÉSEK**

Mindent felölelő kérések, amelyek lezárják az igeliturgiát. A könyörgésben a hívek az egész emberiségért imádkoznak, ezzel gyakorolják általános papi hivatásukat. Jézus megosztja velük papi szerepét a világért való közbenjárásért.

Feladat: Ne csak magunkra gondoljunk!

**OFFERTORIUM – FELAJÁNLÁS (ADUNK)**

KENYÉR = minden fáradozásunk

+

BOR = minden örömünk

Önmagunkat hozzuk Isten elé, hogy értelmet adjon mindennek.

Pap: „Alázatos lélekkel és töredelmes szívvel kérünk Urunk, Istenünk, fogadj el minket és legyen kedves színed előtt áldozatunk.”

Ez az áldozat egyformán szolgálja Isten dicsőségét és az emberek üdvösségét.

Hívek: „Fogadja el az Úr kezedből az áldozatot, nevének dicséretére és dicsőségére, mindannyiunk és az egész Anyaszentegyház javára.”

Tudod-e?

Kenyér: Eleinte kovászos kenyérrel miséztek. A 9. szd-tól kovásztalannal.

Bor: A pap mindig önt 1 csepp vizet hozzá, és ezt mondja: „A bor és a víz titka által részesüljünk annak Istenségében, Aki kegyesen részese lett emberségünknek.”

Kézmosás:

Eleinte: gyakorlati dolog volt, a felajánlott termények összekoszolhatták a pap kezét.

Ma: tisztulás: „Mosd le Uram bűneimet, és vétkeimtől tisztíts meg engem!” (Zsolt 26)

Felajánlási könyörgés: Ez a 2. kitárt karú könyörgés.

Feladat : Sose jöjjünk üres kézzel a szentmisére! Hozzunk Isten elé mindent: örömöt, bánatot, nehézséget, hálát, stb…, pénzadományt.

Nehezebb feladat: A megváltoztathatatlan dolgokat is ajánljuk fel hálás szívvel! ;)

„Jézus, Veled egyesítve felajánlom!”

**PREFÁCIÓ (DICSŐÍTÉS)**

Ez a kánont megelőző dicsőítő ima, általában a napi szenthez kapcsolódik. A Sanctusig (Szent vagy) tart. „Az Úr legyen veletek” kezdő köszöntés ismétlése emlékeztet arra, hogy

az Egyház legnagyobb imádságát fogjuk imádkozni a teremtés nevében, minden ember helyett. Az Egyház azért van, hogy ezt imádkozza, és ezt imádkozva jön létre. Kérjük az Atyát, hogy küldje el a Fiát és a Lelket. Ők eljönnek és egy testté és lélekké tesznek mindannyiunkat. Ezt a testet ajánlja fel a Fiú a Lélekben az Atyának.

„Emeljük fel a szívünket!” Jelentése:

1. Krisztus, a fő mutatja az utat: FEL!
2. Szívünket felemelve megszabadulunk a jelen aggodalmainktól, napi gondjainktól.

Krisztus áldozatáért és feltámadásáért „Adjunk hálát Urunknak, Istenünknek!”

Ezt követően hangunk összeolvad az angyalok énekével. A himnusz, amihez csatlakozunk, soha nem szűnik meg, így egy kicsit a „mennyben maradunk”.

Feladat: Hálás szívünkkel pillantsunk be a mennybe! Próbáljunk két szentmise közt úgy élni, hogy a szüntelen dicsőítés részesei vagyunk mi is! ;)

**KÁNON**

A „Szent vagy” dicsőítés éneklése után imádkozza a pap. Kezét ekkor a kenyér és a bor felett tartja, ahogyan Isten Lelke a világ teremtésekor a vizek felett lebegett.

A Szentlelket első alkalommal a felajánlott adományokra hívjuk, hogy azok legyenek Krisztus testévé és vérévé.

Krisztus szavaival és cselekedeteivel jelenvalóvá válik az áldozat, amelyet az utolsó vacsorán rendelt. Ebben a pillanatban láthatatlanul, de valóságosan a Kálvária hegyén vagyunk Máriával és Jézussal a kereszt tövében és átéljük, hogy értünk hal meg az Isten fia.

Ezt követően az Egyház bemutatja az Atyának a Fiú áldozatát és kéri, hogy Isten fogadja el azt az egész világ üdvösségéért.

A második Szentlélekhíváskor azt kérjük, hogy mi magunk is váljunk Krisztus egyetlen testévé az együtt áldozással.

Ezt követik a nagy közbenjáró imák, amelyek kifejezik, hogy az egész világon elterjedt Egyház, az égiek és földiek közösségében ünnepeljük az Eucharisztiát, s bemutatása a tisztítótűzben szenvedő és a földön zarándokló Egyházért történik.

A kánont minden dicsőítés csúcspontja zárja: „Őáltala, Ővele és Őbenne a tiéd mindenható Atyaisten, a Szentlélekkel egységben, minden tisztelet és dicsőség mindörökkön örökké. Amen.”

Az eucharisztikus ima megkívánja, hogy mindenki tisztelettel és csendben hallgassa, illetve a válaszokkal részt vegyen benne.

Feladat: Gondolkozzunk a záró dicsőítés szavain! ;)

**PATER NOSTER – MIATYÁNK**

A communio szentháromságos stílusú közösség. Az Úrral való egység a többi hívővel való egységet is megvalósítja. A szeretet köteléke, amely azokkal is összeköt, akik átlépték az örökkévalóság küszöbét, ezért előtte imádkozzuk a szeretet imáját, amely Istennel való rokonságunk imája.

Feladat: Mondjuk az ima elejét is együtt a közösséggel: „MI ATYÁNK!”

**BÉKE-RÍTUS**

Régen visszafogott, jelképes ölelés volt.

A feltámadt Jézus így köszöntötte tanítványait: „Békesség nektek!” (Jn 20,19-24)

„Ha haragszol ellenségedre, mondj ellene dühödnek, az ellenségeskedést pedig fejezd be, hogy üdvösséget és bocsánatot találj az oltárnál.” (Aranyszájú Szent János)

Épp az előbb imádkoztuk: „Bocsásd meg vétkeinket, miképpen mi is megbocsájtunk az ellenünk vétkezőknek.”

A kézfogással döntünk: Annak ellenére megbocsájtok, hogy mások az érzelmeim.

Feladat: Gondoljunk azokra is, akik nincsenek itt, hogy kezet fogjunk velük, de meg kell velük békülnünk!

A közösségben így helyreáll a szeretet, mielőtt szentáldozáshoz járulnánk.

**COMMUNIO = KÖZÖSSÉG = EGYESÜLÉS = TALÁLKOZÁS = ÁLDOZÁS**

Ez egy személyes találkozás Istennel evilági keretek között. Érzékszerveink képtelenek lennének Őt befogadni. Hitünk az az „érzékszerv”, ami segít Őt látnunk, mivel irgalmával kenyérré alázza magát, elrejtvén istenségének ragyogását.

Jézus sokféle módon jelen van életünkben (pap, ige, közösség, embertársaink… )

DE átlényegülve CSAK a Szentostyában, ezért mondhatjuk, hogy ez Jézus „kedvenc jelenléte”.

A Szentírást, a szegényeket, papot, stb… nem imádjuk, de az Oltáriszentséget igen, mivel ott Jézus nem csak valóságosan, hanem átlényegülten van jelen. Imádandó jelenlét van a Szentostyában, EZÉRT amikor a pap az ostyát konszekrálja (átváltoztatja), a nép térdre borul. Az áldozás ideje alatt végig térdelve maradunk az imádás jeleként. Szentáldozáskor a feltámadt Krisztust vesszük magunkhoz. Akkor ülünk vissza, ha a Szentség visszakerül a tabernákulumba (szentségtartó, oltárszekrény).

„Nem azért kell áldoznunk, mert szentek vagyunk, hanem, hogy szentekké legyünk.”

„Uram, nem vagyok méltó, hogy hajlékomba jöjj, hanem csak egy szóval mondd, és meggyógyul az én lelkem.”

Feladat: Áldozás után mondjuk el Jézusnak, mennyire szeretjük, mennyire hálásak vagyunk, hogy Önmagát adta nekünk!

**ZÁRÓKÖNYÖRGÉS**

Áldozás után a pap hálát ad a könyörgésben. Ezzel utánozza Jézust, aki az utolsó vacsora után himnuszt énekelt.

Feladat: Még ne csomagolj, és tervezd, mit ebédelsz/vacsorázol mise után. :D

**ÁLDÁS ÉS KÜLDÉS – MISSZIÓ**

A szentmise célja a KÜLDETÉS. Tegyünk tanúságot az emberek között arról, amit a templomban együtt éltünk át. „Ite missa est!” = „Menjetek, küldetésetek van!” Ha elhagyjuk a templomot, Jézus rajtunk keresztül akar „kint” kapcsolatba kerülni az emberekkel. Mi vagyunk az egyetlen Biblia, amit a nyilvánosság még olvas. Az a hivatásunk, hogy áldás legyünk mindenki számára.

Feladat: Ite missa est! HAJRÁ! ;)

Eszközigény: